Տ. Արամ Արք. Աթէշեան աւելի վերջ ընդգծեց, որ այսօրուան պատանիները, երիտասարդները կը համարուին մեր համայնքի ապագան։ Իր խօսքով՝ տասնամեակներէ ի վեր մեր հաստատութիւնները ղեկավարած անձերը այլեւս պէտք է փոխարինուին երիտասարդներու կողմէ։ Սերնդափոխութեան կարեւորութիւնը ընդգծելով՝ Տ. Արամ Արք. Աթէշեան շեշտեց, որ Պատրիարքական Աթոռն ալ կը ջանայ մթնոլորտ ստեղծել՝ որպէսզի երիտասարդութեան խնդիրները աւելի յաճախակիօրէն արծարծուին եւ կրթաթոշակներ տրամադրուին մեր համալսարանականներուն համար։ Տ. Արամ Արք. Աթէշեան միեւնոյն ժամանակ կոչ ուղղեց մեր համայնքի ընտանիքներուն՝ որպէսզի անոնք իրենց զաւակները առաջնորդեն դէպի մեր եկեղեցին եւ միութիւնները։ Մեր այժմու հաստատութիւնները յաջողած են ցարդ իրենց առաքելութիւնը տեւականացնել՝ շնորհիւ մեր բարերարներու զօրակցութեան։ Բայց եւ այնպէս, նորին սրբազնութիւնը տարակուսանք յայտնեց, թէ մեր այսօրուան բարերարներու յաջորդները նոյն պատրաստակամութիւնը պիտի ունենան՝ մեր հաստատութիւններուն զօրակցելու համար։ Ուստի, մեր ժողովուրդի շատ աւելի լայն շրջանակներուն պէտք է բացուիլ եւ շատ աւելի լայնախարիսխ մօտեցումով պէտք է ծրագրել մեր համայնքի եւ անոր հաստատութիւններու ապագան։ Իրականութեան մէջ, ըստ նորին սրբազնութեան, մեր համայնքի ներուժը բաւարար է բոլոր հաստատութիւններուն բաց մնալը երաշխաւորելու համար, սակայն մեր կալուածները պէտք է օգտագործուին արդիւնաւէտութեամբ եւ աւելի սերտ աջակցութեան ոգիի մը հիման վրայ պէտք է վերակազմակերպուի մեր վարչական կեանքը։ «Տա՛ Աստուած, որ ապագային չխօսինք մեր դպրոցները փակելու մասին, այլ մեր ուշադրութիւնը կեդրոնացնենք կրթական խնդիրներու վրայ», ըսաւ ան։